Document ID: /fineweb-2-swissfilter-quality_10-filterrobots/filtered/02038.jsonl.gz/6042

Il fieu artifizial dal prim d’avust tradiziunal vegn crititgà adina pli ferm. Er quest onn desistan puspè pliras citads e vischnancas da gronds fieus artifizials. Crititgads vegnan quels surtut pervi da la polluziun da l’aria. Tenor l’Uffizi federal d’ambient èn las particlas finas il grond problem. Radund 1’600 tonnas fieu artifizial ardian mintg’onn en Svizra. Quai correspundia a radund 300 tonnas respectivamain 2% da l’emissiun da particlas finas annuala en Svizra.
Fim po chaschunar tuss a persunas sensiblas
Spezialmain en cas d'aura senza vent possia il fim cun pulvra fina chaschunar difficultads da respirar e tuss tar persunas sensiblas. L’Uffizi federal d’ambient cusseglia a persunas cun malsognas da la via respiratorica e malsognas da la circulaziun d'evitar la vischinanza directa da fieus artifizials.
Era difficil per animals
Arder fieus artifizials en vischinanza da persunas po chaschunar donns irreversibels pervia dals auts nivels da canera. Perquai saja impurtant d'observar la distanza da segirezza inditgada sin l'emballadi. Ultra da quai è la canera er ina gronda chargia per ils animals. Fieus artifizials duajan perquai da princip vegnir duvrads en moda reservada e betg vegnir ars gia plirs dis avant il prim d'avust, scriva l'Uffizi d'ambient.